b'\n_START_ARTICLE_\nJanez Zalokar\n_START_SECTION_\n\xc5\xbdivljenje in delo\n_START_PARAGRAPH_\nZalokar je gimnazijo obiskoval v Ljubljani (1803\xe2\x80\x931809), tu \xc5\xa1tudiral filozofijo (1809\xe2\x80\x931811) in teologijo (1811\xe2\x80\x931815) in bil 24. septembra 1815 posve\xc4\x8den v duhovnika. Najprej je bil kaplan v Metliki (1815\xe2\x80\x931816), nato se izpopolnjeval v zavodu sv. Avgu\xc5\xa1tina na Dunaju (1816\xe2\x80\x931818), potem je bil spiritual v ljubljanskem semeni\xc5\xa1\xc4\x8du (1818\xe2\x80\x931828) ter \xc5\xbeupnik v Tr\xc5\xbei\xc4\x8du (1828\xe2\x80\x931835) in \xc5\xa0kocjanu na Dolenjskem (1835\xe2\x80\x931853). Po upokojitvi je \xc5\xbeivel v svoji hi\xc5\xa1i na Poljanah v Ljubljani._NEWLINE_Med slu\xc5\xbebovanjem v ljubljanskem semeni\xc5\xa1\xc4\x8du je postal nabo\xc5\xbeni pisatelj in med drugim prevedel Hojo za Kristusom (Toma\xc5\xbe Kemp\xc4\x8dan, 1820), se zavzemal za metel\xc4\x8dico ter v tej pisavi izdal \xc5\xa1e 5 nabo\xc5\xbenih knjig. Med slu\xc5\xbebovanjem v \xc5\xa0kocjanu je na \xc5\xbeupnijskih posestvih prou\xc4\x8deval na\xc4\x8dine obdelovanja, gnojenja in pridelovanja polj\xc5\xa1\xc4\x8din, zelenjave, sadja in vina. Leta 1854 je izdal knjigo Umno kmetovanje in gospodarstvo. Prispevke z gospodarsko tematiko je objavljal tudi v dnevnem tisku. Ko se je leta 1853 preselil v Ljubljano je tu pisal prete\xc5\xbeno jezikovne prispevke. Ukvarjal se je s slovenskim besedi\xc5\xa1\xc4\x8dem. Njegovo slovarsko gradivo z okoli 14.000 gesli je bilo vklju\xc4\x8deno v Slovensko-nem\xc5\xa1ki slovar I-II, ki je iz\xc5\xa1el 1894/1895.'